**ΔΙΚΗΓΟΡΙΚΟΣ ΣΥΛΛΟΓΟΣ ΑΘΗΝΩΝ**

 **ΔΕΛΤΙΟ ΤΥΠΟΥ**

 **12/10/2015**

 **ΑΠΟΦΑΣΕΙΣ Δ.Σ ΤΟΥ Δ.Σ.Α ΚΑΤΑ ΤΗΝ ΣΥΝΕΔΡΙΑΣΗ ΤΟΥ ΤΗΝ 1Η ΟΚΤΩΒΡΙΟΥ 2015**

 **Το Διοικητικό Συμβούλιο του Δικηγορικού Συλλόγου της Αθήνας που συνεδρίασε στα γραφεία του Συλλόγου την 1η Οκτωβρίου 2015, μετά από ενδελεχή συζήτηση και ανταλλαγή απόψεων κατέληξε στις παρακάτω αποφάσεις:**

1. **Προκήρυξη θέσεων Ασκουμένων Δικηγόρων στον ΔΣΑ** (Εισήγηση Χ. Κουντούρη-Χ. Ναούμης)

**Το Δ.Σ του ΔΣΑ έκανε δεκτή την εισήγηση και αποφάσισε** να προκηρύξει τη διενέργεια άσκησης στον Δικηγορικό Σύλλογο για ασκουμένους δικηγόρους υπό τις παρακάτω προϋποθέσεις:

* **Να ασκηθούν επτά (7) ασκούμενοι δικηγόροι**, εγγεγραμμένοι στο μητρώο ασκουμένων του ΔΣΑ που δεν συμπληρώνουν το 18μηνο της άσκησής τους πριν από την 31.10.2016.
* **Από τους εφτά (7) ο ένας θα επιλεγεί με κοινωνικά κριτήρια** (να είναι μέλος πολύτεκνης οικογένειας), ύστερα από πρόταση του Συμβούλου κ. Χρίστου (Τίτου) Χριστόπουλου.
* Η επιλογή θα γίνει κατόπιν αιτήσεως των ενδιαφερομένων, η οποία θα συνοδεύεται από φάκελο με τα πλήρη ακαδημαϊκά και επαγγελματικά τους προσόντα. Σε περίπτωση που οι αιτήσεις υπερβαίνουν τον αριθμό επτά (7), η επιλογή θα γίνει με κλήρωση, η οποία θα διεξαχθεί δημόσια.
* **Η διαδικασία επιλογής θα ολοκληρωθεί** αφού προηγουμένως ελεγχθεί από τη Διοίκηση του ΔΣΑ ο φάκελος και η επάρκεια των γνώσεων και των ικανοτήτων που δηλώνουν οι επιλεγέντες.
* Παράλληλα θα επιλεγούν με την ίδια διαδικασία δεκαπέντε (15) επιλαχόντες –δύο θα επιλεγούν με κοινωνικά κριτήρια (να είναι μέλη πολύτεκνων οικογενειών), για αναπλήρωση τυχόν θέσεων που θα κενωθούν.
* Η άσκηση θα διαρκέσει τουλάχιστον έξι (6) μήνες με δυνατότητα παρατάσεων και θα ξεκινήσει στις 2.11.2015. Οι ασκούμενοι δικηγόροι θα τοποθετηθούν σε Υπηρεσίες του ΔΣΑ.
* Ως χρόνος απασχόλησης των ασκουμένων δικηγόρων προσδιορίζεται εκείνος του ωραρίου λειτουργίας των Υπηρεσιών του ΔΣΑ. Η μηνιαία αμοιβή ορίζεται στο ποσό των εξακοσίων (600) ευρώ.
* Η ανάρτηση της εκδήλωσης ενδιαφέροντος θα γίνει στο site του ΔΣΑ.
* Στα προσόντα των ενδιαφερομένων συγκαταλέγονται υποχρεωτικά :

Α) Άριστη γνώση της αγγλικής γλώσσας

Β) Γνώση χειρισμού ηλεκτρονικού υπολογιστή

Γ) Πτυχίο Νομικής Σχολής με βαθμό λίαν καλώς

1. **Ενέργειες ΔΣΑ σε περιπτώσεις αντιποίησης δικηγορικού λειτουργήματος** (Εισήγηση Α. Λεοντόπουλου)

**Ο Πρόεδρος του ΔΣΑ κ. Βασίλης Αλεξανδρής** αναπτύσσοντας την εισήγηση πρότεινε την έγκριση εξουσιοδότησης όπως από κοινού ή χωριστά υποβάλλουν ειδικώς αιτήσεις αγωγές, μηνύσεις ή μηνυτήριες αναφορές και να δηλώνουν παράσταση πολιτικής αγωγής τα μέλη του Προεδρείου, αλλά και οποιοδήποτε μέλος του Διοικητικού Συμβουλίου προς τον σκοπό προστασίας της έννομης τάξης, περιφρούρησης της διαδικασίας απονομής της δικαιοσύνης και διαφύλαξης του κύρους του δικηγορικού λειτουργήματος. Από την ίδια εισήγηση ορίσθηκε ότι θα διώκονται πειθαρχικώς και οι συμπράττοντες δικηγόροι.

**Το Διοικητικό Συμβούλιο του Δικηγορικού Συλλόγου Αθηνών έκανε ομόφωνα δεκτή την εισήγηση. Για το θέμα εξεδόθη και σχετικό δελτίο τύπου.**

1. **Κέντρο Εξυπηρέτησης Δικηγόρων** (Εισήγηση Γ. Μπουλούκου-Χ. Κουντούρη).

**Το Δ.Σ έκανε δεκτή την εισήγηση για** τη δημιουργία Κέντρου Εξυπηρέτησης Δικηγόρων **(ΚΕΔ)** με σκοπό την παροχή πρακτικών υπηρεσιών προς τους δικηγόρους, που θα αποσκοπούν στη βελτίωση της καθημερινότητάς τους με την παροχή έγκυρης και έγκαιρης υποστήριξης της νομικής εργασίας αλλά και την υποστήριξη των συναδέλφων σε φορολογικά θέματα καθώς και την ενημέρωσή τους επί ασφαλιστικών ζητημάτων.

**Το θέμα θα τεθεί σε δημόσια διαβούλευση ενός μηνός ώστε να καταγραφούν οι απόψεις των δικηγόρων**: α)για τις διαδικασίες που επιθυμούν να υποστηρίζονται από το ΚΕΔ β) για τα πιστοποιητικά που θεωρούν ότι πρέπει να συλλέγονται μέσω του ΚΕΔ και γ) για γενικότερα σχόλια, παρατηρήσεις και προτάσεις των μελών του ΔΣΑ επί του θέματος.

**Στο πλαίσιο της διαβούλευσης θα ολοκληρωθεί επίσης η αναζήτηση δύο προσώπων που θα συνδράμουν την προσπάθεια αυτή και συγκεκριμένα:**

**α)Ενός δικηγόρου με υπόδειξη από τον κ. Στάθη Μπακάλη που θα δίνει συμβουλές επί φορολογικών θεμάτων επ’ αμοιβή και β) Θα προκηρυχθεί θέση δικηγόρου εξειδικευμένου επί θεμάτων ασφαλιστικών επ’ αμοιβή (750 ευρώ πλέον ΦΠΑ).**

1. **«Αναστολή πράξεων αναγκαστικής εκτέλεσης, καταβολής δικαστικών παραβόλων, εγγυοδοσιών και χρηματικών ποσών από μετατροπή».**

Ο πρόεδρος του ΔΣΑ **Β. Αλεξανδρής, μετά από θέμα που έθεσε και ο σύμβουλος Μιχ. Καλαντζόπουλος,**  ενημέρωσε το Διοικητικό Συμβούλιο ότι ήδη έχει αποστείλει, στις 30/9/2015, ως Πρόεδρος της Ολομέλειας επιστολή διαμαρτυρίας προς τους αρμόδιους υπουργούς Οικονομικών **Ευκλείδη Τσακαλώτο** και Δικαιοσύνης **Νικ. Παρασκευόπουλο** και πρότεινε το Δ.Σ του ΔΣΑ να υιοθετήσει το περιεχόμενό της.

**Το Δ.Σ ενέκρινε το περιεχόμενο** της επιστολής διαμαρτυρίας και για το θέμα εξεδόθη σχετικό δελτίο τύπου, το οποίο έχει ως ακολούθως:

 ΔΕΛΤΙΟ ΤΥΠΟΥ

                                                                                                          2/10/2015

Την άμεση ανάκληση της υπουργικής απόφασης με την οποία αναστέλλεται για τρίτη φορά μέσα σε 4 μήνες κάθε πρόοδος στη διαδικασία αναγκαστικής εκτέλεσης των δικαστικών αποφάσεων, ζητεί με επιστολή του προς τους υπουργούς **Οικονομικών Ευκλ. Τσακαλώτο** και Δικαιοσύνης **Ν. Παρασκευόπουλο**, ο Πρόεδρος της Ολομέλειας των Δικηγορικών Συλλόγων Ελλάδος και Πρόεδρος του Δικηγορικού Συλλόγου Αθηνών **Βασίλειος Αλεξανδρής**.

Όπως επισημαίνεται στην επιστολή, μαζί με την νομοθετική αναστολή σωρείας διατάξεων του Κώδικα Πολιτικής **Δικονομίας μέχρι τέλος του έτους, έχει «παγώσει» κάθε πράξη αναγκαστικής εκτέλεσης από αρχές Ιουλίου 2015 μέχρι και 31.10.2015,** με άδηλο το μέλλον της τυχόν παράτασης και για μετά το άνω χρονικό σημείο.

Ο κ. Αλεξανδρής επισημαίνει στην επιστολή ότι με τον τρόπο αυτό το δικαίωμα της δικαστικής προστασίας(**(άρθρ. 20 παρ.1 Σ75/86) και το άρθρο 6 παρ.1 της Σύμβασης ΕΣΔΑ), που κατοχυρώνεται τόσο στο Σύνταγμα όσο και στην Ευρωπαϊκή Σύμβαση Δικαιωμάτων του Ανθρώπου και τον Χάρτη Θεμελιωδών Δικαιωμάτων της Ευρωπαϊκής Ένωσης.**

Το διαρκές «πάγωμα» κάθε διαδικασίας αναγκαστικής εκτέλεσης, τονίζεται στην επιστολή, «ενισχύει επίσης τους κακοπληρωτές και τους στρεψόδικους διαδίκους, θίγει καίρια συγκεκριμένες κατηγορίες πολιτών, που προσδοκούν-κατόπιν δικαστικών αποφάσεων που έχουν εκδοθεί υπέρ τους- να λάβουν τα άκρως αναγκαία προς το ζην (πχ. διατροφές γονέων ανηλίκων, που έχουν την επιμέλειά τους, εργαζομένους που δεν έχουν λάβει μισθούς τους και δεδουλευμένα τους κλπ).

Θεωρούμε ότι πρέπει άμεσα να ανακληθεί η άνω Υπουργική Απόφαση και να αποκατασταθεί η συνταγματική έννομη τάξη, ώστε να ανταποκριθούμε στις επιταγές του Κράτος Δικαίου και όχι, όπως δίδεται η εντύπωση, να καθιστάμεθα  όργανα των Τραπεζικών Ιδρυμάτων, που προφανώς λόγω των τραπεζικών περιορισμών έχουν έννομο συμφέρον από την εν λόγω νομοθετική ρύθμιση, καταλήγει η επιστολή.

1. **Φωτοτυπικά μηχανήματα στα δικαστήρια Ευελπίδων**

 **Ο Σύμβουλος κ. Φώτιος Κωτσής** ενημέρωσε τα μέλη του Διοικητικού Συμβουλίου ότι το Ταμείο Εθνικής Άμυνας ζητάει αποζημίωση χρήσης από τους επαγγελματίες που κατέχουν τα φωτοτυπικά μηχανήματα στα Δικαστήρια της Ευελπίδων. Εκ του λόγου αυτού οι συγκεκριμένοι επαγγελματίες ζητούν τη συνδρομή του ΔΣΑ στο εν λόγω θέμα, δεδομένης και της καλής συνεργασίας που υπάρχει με τον Δικηγορικό Σύλλογο.

Το Δ.Σ του ΔΣΑ διαπίστωσε ότι δεν έχει καμία αρμοδιότητα και δυνατότητα παρέμβασης στο συγκεκριμένο θέμα. Αποφάσισε ωστόσο να γίνει ενημερωτική συνάντηση του συμβούλου Φ. **Κωτσή με τον Στρατηγό κ. Σταθιά, ο οποίος χειρίζεται το θέμα εκ μέρους του Ταμείου Εθνικής Αμυνας, στο οποίο ανήκουν οι χώροι της πρώην σχολής Ευελπίδων.**

1. **Εκτύπωση ΚΠολΔ και Κώδικα Δικηγόρων**

**Το Διοικητικό Συμβούλιο του Δικηγορικού Συλλόγου Αθηνών έκανε δεκτό το αίτημα του Συμβούλου κ. Νικολάου Κουτκιά, για διοργάνωση** κύκλων σεμιναρίων ΚΠολΔ και την εκτύπωση του ΚΠολΔ για ενημέρωση των δικηγόρων που δίνουν εξετάσεις.

**Μαζί με την εκτύπωση του ΚΠολΔ θα εκτυπωθεί και ο Κώδικας Δικηγόρων,** ύστερα από Πρόταση του Προέδρου του ΔΣΑ κ. **Βασίλη Αλεξανδρή**, **για την πληρέστερη ενημέρωση των δικηγόρων.**

1. **Πρωτοβουλία ΔΣΑ για την πλήρη αναμόρφωση του συστήματος απονομής δικαιοσύνης στη χώρα μας.**

**Το Διοικητικό Συμβούλιο του ΔΣΑ έκανε ομόφωνα δεκτή την πρόταση του συμβούλου Δημ. Αναστασόπουλου, για** σύσταση Επιτροπής, που σε εντός μηνός θα καταθέσει ολοκληρωμένη πρόταση στο Δ.Σ για τη μέθοδο, τους συμμετέχοντες, τα στάδια και τους όρους διεξαγωγής θεσμικού διαλόγου, ο οποίος θα αφορά «την πλήρη αναμόρφωση του συστήματος απονομής δικαιοσύνης στην Ελλάδα» και τη διαμόρφωση της «δικηγορίας στον 21ο αιώνα».

1. **Εγκρίσεις-επικυρώσεις πρακτικών της Επιτροπής Διενέργειας Διαγωνισμών του ΔΣΑ.**

**α.** Το Διοικητικό Συμβούλιο του ΔΣΑ ενέκρινε **το από 22.9.2015 πρακτικό της Επιτροπής Διενέργειας Διαγωνισμών** αξιολόγησης προσφορών για την εξέταση ένστασης κατά του πρακτικού αξιολόγησης των δικαιολογητικών συμμετοχής και των τεχνικών προσφορών του Δημόσιου Ανοικτού Διαγωνισμού για την ανάδειξη αναδόχου για τον καθαρισμό των κτηρίων του ΔΣΑ και των χώρων ευθύνης του για δύο (2) έτη.

**β.** Το Διοικητικό Συμβούλιο του ΔΣΑ επικύρωσε **το από 22.9.2015 πρακτικό της Επιτροπής Διενέργειας του ανοικτού δημόσιου διαγωνισμού** για την αξιολόγηση των οικονομικών προσφορών αναφορικά με το έργο: «Ανάδειξη αναδόχου για τον καθαρισμό των κτηρίων του ΔΣΑ και των χώρων ευθύνης του για δύο (2) έτη.

**γ.** Το Διοικητικό Συμβούλιο του ΔΣΑ επικύρωσε **το από 29.9.2015 πρακτικό της Επιτροπής Διενέργειας Διαγωνισμού και Αξιολόγησης Προσφορών** για «Προμήθεια ημερολογίου του ΔΣΑ για τα έτη 2016-2017 με ενσωματωμένο τον Κώδικα Δεοντολογίας του δικηγορικού λειτουργήματος».

 **9. Ενημέρωση συμβούλου Δ. Βερβεσού για ασφαλιστικά θέματα.**

 **Ο Σύμβουλος κ. Δημήτριος Βερβεσός και αναπληρωτής πρόεδρος του ΤΑΝ/ΕΤΑΑ,** ενημέρωσε τα μέλη του ΔΣ για τα παρακάτω θέματα, ασφαλιστικού ενδιαφέροντος:

Α) Την έναρξη εφαρμογής από το ΤΑΝ/ΕΤΑΑ των διατάξεων περί υπαγωγής των δικηγόρων ασφαλισμένων σε κατώτερη ασφαλιστική κλάση όπως ορίζει ο νόμος. Η προθεσμία υποβολής αιτήσεων λήγει στις 31.12.2015. Ήδη έχει ανοίξει ηλεκτρονική πλατφόρμα στο Ταμείο Νομικών για να υποβάλουν αίτηση όσοι δικηγόροι ενδιαφέρονται. Πρόβλημα υπάρχει στο Ταμείο Προνοίας λόγω έλλειψης μηχανογράφησης.

Β)**Κάθε Πέμπτη πλέον τα Ταμεία Προνοίας και Νομικών, δεν δέχονται το κοινό, σύμφωνα με σχετική υπουργική απόφαση**. Επίσης το καθημερινό ωράριο λειτουργίας στο Ταμείο Προνοίας παρατείνεται μέχρι τις 3 το μεσημέρι αντί 13.30’ μμ που ίσχυε ως τώρα.

Γ) Σύμφωνα με τον ν.4336/2015,(Μνημόνιο 3), πρέπει μέχρι τέλος Οκτωβρίου να ενοποιηθούν όλα τα Ταμεία σε ένα. Ο αρμόδιος Υπουργός Εργασίας και Κοινωνικής Ασφάλισης **Γ. Κατρούγκαλος** με τον οποίον συναντήθηκαν οι διοικήσεις των Ταμείων επιφυλάχθηκε να πάρει θέση καθώς αναμένει την πρόταση της επιτροπής σοφών και το αποτέλεσμα των διαπραγματεύσεων με τους δανειστές. Μετά την διαβούλευση με τους θεσμούς η κυβέρνηση θα ανακοινώσει τις τελικές αποφάσεις της, έως τις 15 Νοεμβρίου.

Η πρόταση **του ΕΤΑΑ** είναι να παραμείνουν τέσσερα Ταμεία. Δηλαδή το ΕΤΑΑ να μην υπαχθεί στην ενιαία ρύθμιση, καθώς δεν έχει λάβει ποτέ ούτε ένα ευρώ από το Κράτος, δεν ασφαλίζει πραγματική απασχόληση αλλά ιδιότητα και η σχέση συνταξιούχων προς ενεργούς ασφαλισμένους είναι 1 προς 2, 6 στο Ταμείο Νομικών, 1 προς 3,4 στους γιατρούς και 1 προς 4,2 στους μηχανικούς, δηλαδή όροι που επιτρέπουν τη βιωσιμότητα του Ταμείου.

Δ) Εξασφαλίστηκε χρηματοδότηση του Ταμείου από το ΑΚΑΓΕ ήδη 20.000.000 ευρώ τα οποία έχουν καταβληθεί στις συντάξεις Σεπτεμβρίου-Οκτωβρίου 2015 και εκκρεμεί αίτημα προς την κυβέρνηση να δοθούν άλλα 20 εκ. ευρώ από το ΑΚΑΓΕ για να καταβληθούν οι συντάξεις Νοεμβρίου-Δεκεμβρίου 2015 ώστε να μην αναλωθούν χρήματα από τα αποθεματικά του Ταμείου.

Ε) Σύμφωνα με το Μνημόνιο 3, το ΤΕΑΔ υπήχθη από 1.9.2015 στο ΕΤΕΑ. Όμως, μέχρις ότου εκδοθούν οι ερμηνευτικές εγκύκλιοι, θα συνεχίσει το ΤΕΑΔ να αποδίδει συντάξεις και να κάνει συνταξιοδοτικές πράξεις μέχρις ότου το ΕΤΕΑ γίνει ενιαίος κανονισμός παροχών.